Örökbefogadás feltételei
Célunk, hogy minden állatunk olyan gazdához kerüljön, aki hosszú távon, felelősen és az adott állat egyéni igényeit figyelembe véve tud róla gondoskodni. Ezért az örökbefogadás előtt minden jelentkezőt egyedileg mérlegelünk. 
Nem szabadulni szeretnénk az állatoktól, hanem végleges, a számukra megfelelő otthont találni.
Alapfeltételek
· Az örökbefogadó legyen cselekvőképes, 18 év feletti és 65 év alatti.
· 65 év feletti jelentkezőnek kizárólag jó egészségi állapot és megfelelő életkörülmények esetén, az életkorának és életvitelének megfelelő, jellemzően idősebb állatot adunk örökbe. Ebben az esetben szükséges egy családtag megjelölése is, aki vállalja az állat további gondozását, ha az örökbefogadóval váratlan esemény történne.
· Az örökbefogadónak stabil és biztonságos lakhatással kell rendelkeznie. Albérletbe nem adunk örökbe.
· A vele egy háztartásban élőknek is tudniuk kell az örökbefogadásról, és támogatniuk kell azt.
· Kutyát kizárólag családtagnak adunk örökbe.
· Tartósan láncon vagy kennelben tartásra nem adunk örökbe kutyát.
· Ajándékozás céljából nem adunk örökbe. Az örökbefogadónak személyesen jelen kell lennie az örökbefogadáskor, és vállalnia kell az állattartással járó kötelezettségeket.
Az állat kiválasztása
Nem kizárólag a jelentkező kívánsága alapján választunk kutyát. Elsődleges szempont, hogy az állat természete, energiaszintje, előélete és egyéni szükségletei összhangban legyenek az örökbefogadó életvitelével és tapasztalatával.
· Aktív, nagy mozgásigényű kutyát lehetőség szerint aktív életmódot folytató gazdához adunk.
· Félősebb, stresszesebb vagy nehezebben kezelhető kutyát megfelelő tapasztalattal rendelkező, türelmes gazdához adunk.
· Több állat esetén figyelembe vesszük azok természetét, és szükség esetén összeszoktatást végzünk.
· Kisgyermekes családnál különösen fontos, hogy a kiválasztott állat természete és előélete megfelelő legyen a család számára.
Az örökbefogadó kötelezettségei
Az örökbefogadó vállalja, hogy az állatról annak egész élete során megfelelően gondoskodik, többek között:
· biztosítja a megfelelő táplálást és mozgatást,
· vállalja a szükséges állatorvosi ellátás költségeit,
· betegség, allergia vagy egyéb egészségügyi probléma esetén biztosítja a szükséges vizsgálatokat és kezeléseket,
· szükség esetén biztosítja a megfelelő gyógytápot, gyógyszerezést és ápolást,
· vállalja a menhely által előírt oltási, chipezési és ivartalanítási kötelezettségeket.
Az 1 éves kor feletti állatokat kizárólag ivartalanítva, az 1 év alatti állatokat pedig ivartalanítási kötelezettséggel adjuk örökbe. Az ivartalanítás megtörténtét az örökbefogadó köteles a menhely felé jelezni.
Az örökbefogadás menete
Az örökbefogadás előtt:
1. kapcsolatfelvétel és előzetes tájékozódás történik,
2. szükség esetén bemutatkozó levelet kérünk,
3. személyes találkozóra kerül sor,
4. az állattal előzetes ismerkedést és sétát biztosítunk,
5. szükség esetén környezettanulmányt végzünk,
6. több állat esetén szükség szerint összeszoktatást végzünk,
7. sikeres találkozás és kölcsönös megfelelés esetén sor kerülhet az örökbefogadásra.
A környezettanulmány célja kizárólag annak megállapítása, hogy az állat számára megfelelőek és biztonságosak-e a tartási körülmények. Az ellenőrzés minden esetben előre egyeztetett időpontban történik.
A menhely fenntartja a jogot, hogy nem megfelelő körülmények vagy az állat érdekeivel össze nem egyeztethető körülmények esetén az örökbeadást megtagadja.

Kapcsolattartás és utóellenőrzés
Az örökbefogadó az örökbefogadással vállalja, hogy a menhellyel a későbbiekben is együttműködik, és biztosítja az előre egyeztetett időpontban történő kapcsolattartást, illetve szükség esetén az utóellenőrzést.
Bemutatkozó levél
Bemutatkozó levelet személyesen a menhelyen vagy e-mailben lehet leadni a befogadlakalapitvany@gmail.com címen.
A levélben kérjük röviden bemutatni:
· magadat és a családodat,
· mivel foglalkozol, milyen az életviteled,
· mennyi időt töltesz otthonodtól távol, és távolléted alatt ki felügyelné az állatot,
· hol laksz (város, lakás/ház, saját ingatlan),
· kik élnek veled egy háztartásban, van-e gyermek és hány éves,
· a családtagok hogyan viszonyulnak az állattartáshoz,
· van-e jelenleg más állatod, és milyen a természetük,
· milyen korábbi kutya- vagy macskatartási tapasztalatod van,
· ha korábban volt kutyád vagy macskád, mi történt vele,
· valamint minden olyan körülményt, amelyet fontosnak tartasz megosztani velünk.
A bemutatkozó levél célja, hogy megismerjük az örökbefogadó életkörülményeit és segítsen megtalálni a számára, illetve az állat számára legmegfelelőbb párost.
Örökbefogadási hozzájárulás és szerződés
· Az örökbefogadáskor 15 000 Ft adományt kérünk.
· Az örökbefogadás feltétele az örökbefogadási szerződés aláírása, amelyben az örökbefogadó vállalja az állat megfelelő és felelős tartását.















